**Informatīvais ziņojums**

**“Par valsts budžeta saistību uzņemšanos Eiropas Savienības finanšu instrumenta “Eiropas infrastruktūras savienošanas instruments” 2020. gada darba programmas ietvaros līdzfinansētā projekta “SIC Latvia “Net-Safe” IV” īstenošanai”**

# 1. Pamatojums informatīvā ziņojuma virzībai

Saskaņā ar 2019.-2020. gada Eiropas infrastruktūras savienošanas instrumenta (*Connecting Europe Facility*) (turpmāk – EISI) ikgadējo darba programmu[[1]](#footnote-1) Inovācijas un tīklu izpildaģentūra (*Innovation and Networks Executive Agency*) 2020. gada 28. februārī izsludināja projektu iesniegumu atlasi Nr. CEF-TC-2020-1[[2]](#footnote-2) “Drošāks internets” (turpmāk – projektu konkurss Nr. CEF-TC-2020-1), kā mērķis ir atbalstīt un sniegt pakalpojumus, kas veicina bērniem uzticamas vides izveidi internetā, nodrošinot resursu, pakalpojumu un pieredzes apmaiņu starp atbildīgajām organizācijām.

2020. gada 16. jūnijā biedrība “Latvijas Interneta asociācija” (turpmāk – LIA) sadarbībā ar Valsts bērnu tiesību aizsardzības inspekciju (turpmāk – VBTAI) un biedrību “Latvijas Pašvaldību mācību centrs” (turpmāk – LPMC) finansējuma piesaistei EISI ietvaros iesniedza projekta “SIC Latvia “Net-Safe” IV” pieteikumu (turpmāk – projekts). Projekta mērķis ir turpināt nodrošināt Latvijas Drošāka interneta centra darbu, izglītojot sabiedrību par drošību internetā un radot iespēju elektroniski (sūtot elektronisku vēstuli uz e-pasta adresi: info@drossinternets.lv, aizpildot ziņojumu formu tīmekļa vietnē www.drossinternets.lv vai mobilajā lietotnē “Drošs internets”) un telefoniski (zvanot uz Bērnu un pusaudžu uzticības tālruni: 116111) ziņot par pārkāpumiem interneta vidē.

Ņemot vērā to, ka projekta apstiprināšanas gadījumā, tā īstenošanai nepieciešams nacionālais līdzfinansējums un priekšfinansējums, Labklājības ministrija (turpmāk – LM), ievērojot kārtību, kādā budžeta iestādes var uzņemties saistības Eiropas Savienības (turpmāk – ES) politikas instrumentu un pārējās ārvalstu finanšu palīdzības līdzfinansētos projektos un pasākumos,[[3]](#footnote-3) sagatavoja informatīvo ziņojumu, lai tiktu pieņemts Ministru kabineta lēmums par iespēju uzņemties valsts budžeta ilgtermiņa saistības projekta īstenošanai.

# 2. ES programma un tās finansēšanas nosacījumi

EISIir ES instruments 2014.-2020. gada periodam, kas ir paredzēts ieguldījumiem ES transporta, enerģētikas un telekomunikāciju infrastruktūrā. EISI ietvaros tiek finansētas trīs apakšprogrammas: EISI – transports; EISI – enerģija; EISI – telekomunikācijas un IKT.[[4]](#footnote-4) EISI – telekomunikācijas un IKT apakšprogramma ir galvenais ES instruments pārrobežu sadarbības veicināšanai starp publiskām iestādēm, uzņēmumiem un iedzīvotājiem, izmantojot digitālo pakalpojumu infrastruktūru. Šīs apakšprogrammas ietvaros tiek atbalstīti ieguldījumi platjoslas tīklu un Viseiropas digitālo pakalpojumu attīstībā.

EISI – telekomunikācijas un IKT apakšprogramma aktivitātes īsteno saskaņā ar šādiem ES tiesību aktiem:

* Eiropas Parlamenta un Padomes 2013. gada 11. decembra Regulu (ES) Nr. 1316/2013, ar ko izveido Eiropas infrastruktūras savienošanas instrumentu, groza Regulu (ES) Nr. 913/2010 un atceļ Regulu (EK) Nr. 680/2007 un Regulu (EK) Nr. 67/2010[[5]](#footnote-5);
* Eiropas Parlamenta un Padomes 2014. gada 11. marta Regulu (ES) Nr. 283/2014 par pamatnostādnēm Eiropas komunikāciju tīkliem telekomunikāciju infrastruktūras jomā, ar ko atceļ Lēmumu Nr. 1336/97/EK[[6]](#footnote-6);
* E[iropas Parlamenta un Padomes 2018. gada 18. jūlija Regulu (ES, Euratom) Nr. 2018/1046](http://eur-lex.europa.eu/legal-content/LV/AUTO/?uri=uriserv:OJ.L_.2012.298.01.0001.01.LAV&toc=OJ:L:2012:298:TOC)  par finanšu noteikumiem, ko piemēro Savienības vispārējam budžetam, ar kuru groza Regulas (ES) Nr. 1296/2013, (ES) Nr. 1301/2013, (ES) Nr. 1303/2013, (ES) Nr. 1304/2013, (ES) Nr. 1309/2013, (ES) Nr. 1316/2013, (ES) Nr. 223/2014, (ES) Nr. 283/2014 un Lēmumu Nr. 541/2014/ES un atceļ Regulu (ES, Euratom) Nr. 966/2012[[7]](#footnote-7).

Saskaņā ar EISI – telekomunikācijas un IKT apakšprogrammas projektu konkursa Nr. CEF-TC-2020-1 dokumentāciju[[8]](#footnote-8) un finanšu nosacījumiem Eiropas Komisija (turpmāk – EK) nodrošina līdzfinansējumu maksimāli 50 % no attiecināmajām izmaksām, ko izmaksā divās daļās:

1. avansa maksājums 60 % apmērā no EK piešķirtā līdzfinansējuma (izmaksā 30 dienu laikā pēc līguma noslēgšanas par projekta īstenošanu);
2. gala maksājums 40 % apmērā no EK piešķirtā līdzfinansējuma (izmaksā pēc projekta pabeigšanas un gala atskaites dokumentu apstiprināšanas).

# 3. Problēmas aktualitātes pamatojums

***3.1. Problēmas aktualitātes pamatojums ES***

Padomes 2011. gada 28. novembra secinājumos par bērnu aizsardzību digitālajā pasaulē[[9]](#footnote-9) uzsvērts, ka jāgarantē bērnu drošība tiešsaistē, kā nodrošināšanai nepieciešams pilnveidot dažādus politikas virzienus gan nacionālajā, gan ES līmenī. Tāpat secinājumos uzvērts, ka pēc iespējas būtu jāizvairās no regulējošiem pasākumiem, priekšroku dodot pašregulējošiem rīkiem, kuri ir vairāk pielāgojami, kā arī bērnu izglītošanai un iespēju nodrošināšanai.

2012. gada maijā EK apstiprināja stratēģiju “Eiropas stratēģija “Bērniem labāks internets””[[10]](#footnote-10), kas nosaka visaptveroša pasākumu īstenošanu, lai padarītu internetu par uzticamu vidi bērniem, t.sk.:

* bērniem paredzēta radoša un izglītojoša tiešsaistes satura izveide;
* pozitīvas tiešsaistes pieredzes sekmēšana maziem bērniem;
* digitālo tehnoloģiju un plašsaziņas līdzekļu prasmju un drošības mācības;
* plašāka informētības palielināšana un jaunatnes līdzdalība;
* vienkārši un efektīvi ziņošanas rīki lietotājiem;
* vecumam atbilstoši privātuma iestatījumi;
* “vecāku kontroles” rīku plašāka pieejamība un izmantošana;
* vecuma kategoriju un satura klasifikācijas plašāka izmantošana;
* tiešsaistes reklāmas un pārtēriņš;
* bērniem drošas tiešsaistes vides izveide;
* ātrāka un sistemātiskāka to bērnu seksuālās izmantošanas materiālu identificēšana, kas tiek izplatīti dažādos tiešsaistes kanālos, paziņošana par šo materiālu un tā izņemšana no interneta vides;
* seksuālas vardarbības pret bērnu un bērnu seksuālas izmantošanas apkarošana;
* sadarbība ar starptautiskiem partneriem, lai cīnītos pret seksuālu vardarbību pret bērniem un bērnu seksuālu izmantošanu.

EK 2011. gada 13. septembra ziņojumā “Bērnu aizsardzība digitālajā pasaulē”[[11]](#footnote-11) par to, kā dalībvalstīs tiek īstenoti pašreizējie ieteikumi bērnu drošības jomā, konstatēts, ka, risinot problēmas digitālajā vidē, dalībvalstis kopumā palielina savus centienus, tomēr veiktie pasākumi nav pietiekami.

Seksuālās vardarbības pret bērnu un bērnu seksuālas izmantošanas apkarošanai tiešsaistē svarīgi uzsvērt EK centienus nodrošināt, ka pilnībā tiek ieviesta Eiropas Parlamenta un Padomes 2011. gada 13. decembra Direktīva Nr. 2011/93/ES par seksuālas vardarbības pret bērniem, bērnu seksuālas izmantošanas un bērnu pornogrāfijas apkarošanu, un ar kuru aizstāj Padomes Pamatlēmumu 2004/68/TI[[12]](#footnote-12). Bērnu seksuāla izmantošana ir īpaši smags noziegums, kas rada ilgstošu fizisku, psiholoģisku un sociālu kaitējumu. Ja noziedzīgā nodarījuma izdarīšanai ir izmantota tiešsaiste, bērnam radītais kaitējums var būt vēl lielāks.

Pēdējo gadu laikā ES ir ievērojami pieaudzis bērnu seksuālās izmantošanas gadījumu skaits: no 23 000 gadījumiem 2010. gadā līdz 830 000 gadījumiem 2019. gadā. Līdzīgs pieaugums noticis visā pasaulē: no 1 miljona lietu 2010. gadā līdz 16 miljoniem 2019. gadā, kas ietvēra gandrīz 70 miljonus attēlu un video.[[13]](#footnote-13)

Tiek lēsts, ka ik mirkli visā pasaulē vairāk nekā 750 000 noziedznieku tiešsaistē apmainās ar bērnu seksuālas izmantošanas materiāliem, straumējot tiešsaistē pret bērniem vērstas seksuālas vardarbības materiālus, piespiežot bērnus radīt šādus materiālus, vai iedraudzinot (*grooming*) bērnus seksuālai izmantošanai nākotnē.[[14]](#footnote-14)

EK ir pieņēmusi jaunu ES stratēģiju efektīvākai cīņai pret seksuālu vardarbību pret bērniem, izmantojot EK rīcībā esošos politikas ietekmēšanas līdzekļos - tiesiskā regulējuma ietvars, publiskā un privātā sektora darbību koordinēšana, kā arī finansējuma nodrošināšana šim mērķi paredzētiem projektiem.[[15]](#footnote-15)

Vienlaikus vērā ņemams EK 2020. gadā īstenotais pētījums par labākajām praksēm cīņā pret seksuālo vardarbību pret bērniem tiešsaistē (*Study on Framework of best practices to tackle child sexual abuse material online*), izskatīts ceturtajā EK izveidotajā Bērniem drošāka interneta ekspertu grupas 2020. gada 17. jūnija tiešsaistes sanāksmē.

Papildus atzīmējams, ka EK īpaši pievērsusies bērnu drošības jautājumam tiešsaistes platformās[[16]](#footnote-16), norādot, ka ir tikuši apzināti jautājumi saistībā ar nelikumīgu un kaitīgu saturu un darbībām tiešsaistē, ko ir nepieciešams atrisināt. Bērni videoierakstu koplietošanas platformās arvien vairāk saskaras ar kaitīgu saturu. Bērniem palielinājusies iespēja saskarties ar naidīgiem vēstījumiem tiešsaistē. Tāpat arī ļoti nopietna problēma ir kūdīšana uz vardarbību, izmantojot tiešsaistes audiovizuālos materiālus. Bērni var arī vieglāk piekļūt tiešsaistē izvietotajiem pieaugušajiem paredzētajiem materiāliem, kuriem bieži ir neierobežota piekļuve. Tiešsaistes platformas jāmudina veikt efektīvākus brīvprātīgus pasākumus, lai samazinātu saskari ar nelikumīgu vai kaitīgu saturu.

***3.2. Problēmas aktualitāte Latvijā***

Informācijas sabiedrības attīstības pamatnostādnēs 2014.-2020. gadam[[17]](#footnote-17) (turpmāk – pamatnostādnes) (apstiprinātas ar Ministru kabineta 2013. gada 14. oktobra rīkojumu Nr. 468 “Par Informācijas sabiedrības attīstības pamatnostādnēm 2014.-2020. gadam”[[18]](#footnote-18)) 5.1.1. sadaļā “Sabiedrības informētība un gatavība lietot e-iespējas” noteikts, ka nepieciešama sabiedrības, īpaši bērnu un jauniešu, informēšana un izglītošana interneta satura drošības jomā – par iespējamiem riskiem un apdraudējumiem internetā (piemēram, izstrādāt informatīvos līdzekļus un mācību materiālus, sociālās reklāmas un kampaņas). Viens no pamatnostādnēs plānotajiem pasākumiem, lai veicinātu sabiedrības iekļaušanos informācijas sabiedrībā, radot uzticību elektroniskajai videi, ir psihologu konsultāciju un atbalsta sniegšana bērniem par drošību internetā.

Saskaņā ar pamatnostādņu 6. sadaļā “Turpmākās rīcības plānojums” noteikto, lai veicinātu sabiedrības iekļaušanos informācijas sabiedrībā, radot uzticību elektroniskajai videi, ir izvirzīti šādi rīcības virzieni:

* 7.2. “Elektroniskās ziņojumu līnijas par pārkāpumiem internetā nodrošināšana” (turpmāk – 7.2. rīcības virziens): atbildīgā institūcija – Aizsardzības ministrija (turpmāk – AiM) un Informācijas tehnoloģiju drošības incidentu novēršanas institūcija “CERT.LV” (turpmāk – CERT.LV) sadarbībā ar LIA;
* 7.4. “Sabiedrības informēšana par drošību internetā – par iespējamajiem riskiem un apdraudējumiem” (turpmāk – 7.4. rīcības virziens): atbildīgā institūcija – Vides aizsardzības un reģionālās attīstības ministrija (turpmāk – VARAM) sadarbībā ar AiM, CERT.LV, LM, VBTAI un LIA;
* 7.5. “VBTAI Bērnu un pusaudžu uzticības tālruņa 116 111 nodrošināšana” (turpmāk – 7.5. rīcības virziens): atbildīgā institūcija – LM sadarbībā ar VBTAI.

Pasākumi drošības internetā nodrošināšanai aktualizēti arī Tieslietu ministrijas sagatavotajā plānā “Plāns nepilngadīgo aizsardzībai no noziedzīgiem nodarījumiem pret tikumību un dzimumneaizskaramību 2019.-2020. gadam ”[[19]](#footnote-19) (turpmāk – Plāns). Plānā noteikts, ka VBTAI Bērnu un pusaudžu uzticības tālruņa (116111) speciālisti pastāvīgi turpinās sniegt konsultācijas seksuālas vardarbības jautājumos, t.sk. par bērnu drošību internetā un gadījumiem par seksuāla rakstura piedāvājumiem. Tāpat Plānā ņemta vērā Lanzarotes komitejas (Eiropas Padomes Konvencijas par bērnu aizsardzību pret seksuālu izmantošanu un seksuālu vardarbību uzraudzības komiteja) 2017. gada 13. marta ziņojumā “Bēgļu krīzes skarto bērnu aizsardzība pret seksuālu izmantošanu un seksuālu vardarbību”[[20]](#footnote-20) sniegtā rekomendācija par pasākumiem, kas dalībvalstīm jāveic, lai uzlabotu vai stiprinātu bēgļu krīzes skarto bērnu aizsardzību pret seksuālu vardarbību vai seksuālu izmantošanu.

Bērniem ir īpaši grūti runāt par seksuālu izmantošanu un seksuālu vardarbību, jo tas ir tabu temats lielākajā daļā cietušo bērnu izcelsmes valstu. Lai veicinātu bērnu uzticēšanos, jānodrošina, lai bērniem ir pieejami un zināmi droši un piemēroti ziņošanas un konsultāciju mehānismi, kas no seksuālas izmantošanas vai seksuālas vardarbības cietušajiem bērniem ļautu mainīt priekšstatu par atklātības sekām un ziņot. Tāpat jāveicina un jāatbalsta tādu informācijas pakalpojumu izveide kā tālruņa vai interneta palīdzības līnijas, kas būtu pieejamas no seksuālas izmantošanas un seksuālas vardarbības cietušiem bērniem, kā arī personām, kuras vēlas palīdzēt šādiem bērniem, lai saņemtu konsultāciju viņiem saprotamā valodā.

Lai izglītotu sabiedrību par drošību internetā un radītu iespēju elektroniski, kā arī zvanot uz uzticības tālruni (116111), ziņot par pārkāpumiem interneta vidē, sākot ar 2006. gadu Latvijā EK programmas “*Safer Internet*” un “*Safer interner plus*” ietvaros īstenoti vairāki projekti “*Net-Safe Latvia*” (turpmāk – Net-Safe projekts). Net-Safe projekta 2006. gadā uzsāka Īpašu uzdevumu ministra elektroniskās pārvaldes lietās sekretariāts (turpmāk – sekretariāts) ar partneri LIA. 2009. gadā, pēc sekretariāta reorganizācijas (Ministru kabineta 2009. gada 1 aprīļa rīkojums Nr. 220 “Par Īpašu uzdevumu ministra elektroniskās pārvaldes lietās sekretariāta reorganizāciju”)[[21]](#footnote-21) tā funkcijas nodotas Reģionālās attīstības un pašvaldību lietu ministrijai. Lai turpinātu uzsāktās aktivitātes bērnu izglītošanai par drošību internetā, LIA piedāvāja pārņemt visas sekretariāta uzņemtās Net-Safe projekta līgumsaistības ar EK (t.sk., finanšu saistības un cilvēkresursus).

Kopš 2009. gada Net-Safe projekta aktivitātes īsteno LIA sadarbībā ar VBTAI un no 2012. gada arī LPMC. Tāpat 2010. gadā Net-Safe projekta aktivitāšu īstenošanai LIA izveidoja Latvijas Drošāka interneta centru “Net-Safe”.

Sākot no 2012. gada Net-Safe projektu īsteno piesaistot EISI līdzfinansējumu, t.sk.:

* no 2012. gada 10. oktobra līdz 2014. gada 31. decembrim (līgums Nr. SI-2012-SIC-1231217);
* no 2015. gada 1. janvāra līdz 2016. gada 30. jūnijam (līgums Nr. INEA/CEF/ICT/A2014/0019);
* no 2016. gada 1. jūlija līdz 2018. gada 31. decembrim (līgums Nr. INEA/CEF/ICT/A2015/0021);

**Šobrīd** LIA sadarbībā ar VBTAI un LPMC īsteno Net-Safe projektu (līgums Nr. INEA/CEF/ICT/A2018/1621102), kā ietvaros nodrošināta Latvijas Drošāka interneta centra darbība laikaposmamno 2019. gada 1. janvāra līdz 2020. gada 31. decembrim (LIA līdzfinansējumu nodrošina VARAM un AiM). Kopējais Net-Safe projekta finansējums 821 500 *euro* (t.sk. EISI līdzfinansējums 50 % apmērā – 410 750 *euro*).

Net-Safe projekta ietvaros LIA (2019. gada 8. aprīlī) noslēdza līgumu ar VARAM par pamatnostādņu 7.4. rīcības virzienā minēto aktivitāšu īstenošanu un valsts budžeta finansējuma nodrošināšanu 2019. gadā un 2020. gadā (52 500 *euro* ik gadu). Finansējums piešķirts Vispasaules drošāka interneta dienu organizēšanai un izglītojošu materiālu izstrādei pirmskolas, sākumskolas un pamatskolas vecuma bērniem, metodisko mācību materiālu izstrādei pedagogiem un informatīvu aktivitāšu nodrošināšanai vecākiem.

Tāpat atbilstoši pamatnostādņu 7.2. rīcības virzienam elektronisko ziņojumu līnijas darbības nodrošināšanai Net-Safe projekta ietvaros ik gadu AiM uz deleģējuma līguma pamata piešķir CERT.LV valsts budžeta finansējumu 41 700 *euro* apmērā. Savukārt LIA uz līguma pamata ar CERT.LV nodrošina elektroniskās ziņojumu līnijas darbu nelegāla interneta satura apkarošanai (ziņojumu datu bāzes uzturēšana, sabiedrības informēšanas kampaņa par pārkāpumiem internetā, dalības maksa starptautiskajā organizācijā Inhope u.c. ar ziņojumu līnijas nodrošināšanu saistītie pasākumi).

Net-Safe projekta ietvaros VARAM un VBTAI līdzfinansētajām aktivitātēm finansējums nodrošināts, VARAM 2019. un 2020. gadā un LM (VBTAI) 2019., 2020. un 2021. gadā uzņemoties papildu valsts budžeta ilgtermiņa saistības un finansējot tās no 74. resora “Gadskārtējā valsts budžeta izpildes procesā pārdalāmais finansējums” 80.00.00 programmas “Nesadalītais finansējums Eiropas Savienības politiku instrumentu un pārējās ārvalstu finanšu palīdzības līdzfinansēto projektu un pasākumu īstenošanai”[[22]](#footnote-22) (turpmāk – 80.00.00 programma).

Savukārt AiM finansējumu Net-Safe projekta ietvaros nodrošināts saskaņā ar likumu “Par valsts budžetu 2019. gadam”[[23]](#footnote-23) un saskaņā ar likumu “Par valsts budžetu 2020. gadam”[[24]](#footnote-24). Finansējums plānots AiM bāzes izdevumu 2019.-2020. gadam ietvaros.

Net-Safe projekta ietvaros (2019. gadā) VBTAI sniedza 638 konsultācijas par interneta drošību. Kopumā zvanu skaits palielinājies par šādām tēmām: (1) grupveida kibertiranizēšana; (2) personas datu drošība; (3) seksuāla rakstura piedāvājumi; (4) saskarsme ar pornogrāfiju; (5) ziņojuma iesniegšana tīmekļa vietnē www.drossinternets.lv; (6) informatīvais atbalsts. Zvanu skaits samazinājies par šādām tēmām: (1) vardarbīga rakstura materiāli; (2) finanšu krāpniecība.

LIA nodrošinātajā elektronisko ziņojumu līnijā 2019. gadā ir saņemti 3 836 ziņojumi, no tiem 3 254 par bērnu seksuālu izmantošanu saturošiem materiāliem interneta vidē, 105 par cieņas un goda aizskaršanu un 188 gadījumos sniegtas konsultācijas/ palīdzība internetā problēmsituācijās nonākušiem cilvēkiem. Citi ziņojumi saturēja informāciju par vardarbīga rakstura materiāliem, kas pieejami bērniem, finanšu krāpniecības gadījumiem u.c. jautājumiem.

2018. gada aprīlī LIA sadarbībā ar Valsts izglītības satura centru organizēja diagnostikas darbu[[25]](#footnote-25) 3. un 6. klašu skolēniem par drošību internetā un medijpratību. Diagnostikas darbā piedalījās 17 806 skolēni no visas Latvijas. Balstoties uz diagnostikas datiem, vidēji 20 % jeb vairāk nekā 1 600 no 3. klašu skolēniem neapzinās drošības riskus un būtu potenciāli upuri dažādās bīstamās situācijās interneta vidē (piemēram, ejot uz tikšanos ar reālajā dzīvē nepazīstamu personu vai atklājot par sevi personīgu informāciju). Savukārt vidēji 40 % jeb vairāk nekā 3 500 6. klašu skolēnu neapzinās interneta drošības riskus (piemēram, lietojot sociālos tīklus vai izmantojot publiskos interneta piekļuves punktus). Skolēnu diagnostikas darba rezultāti liecina par nepieciešamību turpināt izglītošanas darbu par drošību internetā.

Savukārt 2020. gadā, atzīmējot Vispasaules Drošāka interneta dienu, LIA organizēja e‑zināšanu čempionātu tiešsaistē testa veidā, tajā piedalījās vairāk nekā 13 000 skolēnu no visas Latvijas. Testa rezultāti parāda, ka, piemēram, 30 % vidusskolēnu neatšķir faktus no apgalvojumiem, bet 40 % 5.-6. klašu skolēnu ir pārliecināti - ja vietne ir reģistrēta ar domēnu “lv”, tātad var ticēt visai informācijai, kas tajā ievietota, turklāt 25 % sākumskolas vecuma skolēnu tic, ka populāri cilvēki internetā saka tikai patiesību.

# 4. Iesniegtais projekta pieteikums

Lai nodrošinātu pamatnostādnēs noteikto rīcību, 2020. gada 16. jūnijā LIA sadarbībā ar VBTAI un LPMC EISI – telekomunikācijas un IKTietvaros izsludinātā projektu konkursa Nr. CEF-TC-2020-1 ietvaros iesniedza projektu. Projekta apstiprināšanas gadījumā tiks nodrošināta Latvijas Drošāka interneta centra darbība laikaposmā no 2021. gada 1. janvāra līdz 2022. gada 31. martam. Informatīvā ziņojuma pirmajā tabulā norādīts indikatīvais projekta pieteikuma izskatīšanas laika plānojums.

*Tabula Nr. 1*

**Projekta virzības laika plāns**

| **Projekta pieteikuma aktivitāte** | **Termiņš** |
| --- | --- |
| Projekta iesniegšana | 16.06.2020. |
| Pieteikumu vērtēšana | jūlijs-oktobris 2020. |
| Izvērtēšana EISI komisijā | novembris 2020. |
| Līgumu par finansējuma nodrošināšanu slēgšana | decembris 2020.- marts 2021. |

***4.1. Projekta pieteikuma ietvaros plānotās aktivitātes***

Projekta ietvaros plāno turpināt Net-Safe projekta aktivitāšu īstenošanu, t.sk.:

1. nodrošināt projekta vadību un administrēšanu (LIA);
2. veicināt nacionālās sadarbības tīkla darbību un informācijas apmaiņu starp Latvijas Drošāka interneta centra izveidotas Konsultatīvās padomes[[26]](#footnote-26) dalībniekiem (t.sk. LIA, VBTAI, LPMC, Valsts policiju, VARAM, AiM, Valsts izglītības satura centru, Jaunatnes starptautisko programmu aģentūru, nodibinājumu “Centrs Dardedze” un Rīgas Tehnisko universitāti u.c.) (LIA);
3. veicināt sadarbību ar galveno pakalpojumu platformu *Insafe[[27]](#footnote-27)* un citiem Eiropas tīkla dalībniekiem, apmainoties ar labās prakses piemēriem un piedaloties kopīgās sabiedrības informēšanas kampaņās (LIA, VBTAI);
4. organizēt pasākumus, kas veicinās jauniešu iesaisti Drošāka interneta centra īstenotajās aktivitātēs, kā arī organizēt un uzturēt Jaunatnes paneļa aktivitātes, kurās bērni un jaunieši var izteikt viedokli un apmainīties ar zināšanām un pieredzi par tiešsaistes tehnoloģiju lietošanu (LIA, VBTAI);
5. izstrādāt uzmanību piesaistošus rīkus un metodes, nodrošinot informāciju par bērniem un viņu mediju izmantošanas kultūru, ieradumiem, drošību tiešsaistē un medijpratību[[28]](#footnote-28) (LIA, VBTAI, LPMC);
6. īstenot informēšanas pasākumus, veicinot Latvijas Droša interneta centra atpazīstamību sabiedrībā, lēmējinstitūciju un iesaistīto pušu starpā (LIA, VBTAI, LPMC);
7. atbalsta līnijas funkciju nodrošināšana, sniedzot informāciju vecākiem un bērniem par nepieciešamo rīcību, ja bērni saskaras ar kaitīgu vai nelegālu saturu un aktivitātēm (piemēram, iedraudzināšanu, sekstingu, grupveida kibertiranizēšanu, izspiešanu, piespiešanu veikt seksuālas darbības, personas datu izpaušanu svešām personām izsekošanu u.c.), izmantojot tiešsaistes tehnoloģijas (LIA);
8. elektroniskās ziņojumu līnijas, kas ir saslēgta starptautiskā ziņošanas līniju tīklā (INHOPE), darbības nodrošināšana, kurā tiek nodrošināta iespēja ziņot (drossinternets.lv vietnē un mobilajā lietotnē “Drošs internets”) par prettiesiskām darbībām un pārkāpumiem internetā;

Šos ziņojumus izskata īpaši sagatavots ziņojumu līnijas speciālists sadarbībā ar Valsts policiju[[29]](#footnote-29), un informācija par nelegāla satura materiāliem ievietota starptautiskās INHOPE asociācijas datu bāzē, kurai pieslēdzas arī EUROPOL un INTERPOL, ja tiek konstatēts, ka saturs, par kuru saņemts ziņojums, atrodas ārpus Latvijas jurisdikcijas esošā tīmekļa vietnē (LIA);

1. nodrošināt bērnam un ģimenei iespēju zvanīt uz VBTAI Bērnu un pusaudžu uzticības tālruni 116111, lai informētu par problēmsituāciju internetā un saņemtu bezmaksas psiholoģisko palīdzību krīzes situācijā (VBTAI);
2. veikt projekta *ex-post* novērtēšanu (LIA, VBTAI, LPMC).

# 5. Finanšu nosacījumi

***5.1.* *Projekta plānotais finansējums un tā sadalījums***

Projekta kopējās izmaksas plānotas 560 690 *euro* apmērā, no tām EISI līdzfinansējums (maksimāli 50 % no attiecināmajām izmaksām) 280 345 *euro*. Informatīvā ziņojuma otrajā tabulā norādīts finansējuma sadalījums starp partneriem un to finansēšanas avots.

*Tabula Nr. 2*

Paredzētais projekta izmaksu sadalījums starp partneriem\*

|  |  |  |  |  |  |
| --- | --- | --- | --- | --- | --- |
| **Nr. p.k.** | **Iestāde** | **EISI līdzfinansējums** | **Partnera finansējums** | **Valsts finansējums** | **Kopā** |
| 1. | LIA | 168 101 | 31 976 | 136 125 \*\* | 336 202 |
| 2. | VBTAI | 62 600 | 0 | 62 600 | 125 200 |
| 3. | LPMC | 49 644 | 49 644 | 0 | 99 288 |
| 4. | Kopā: | 280 345 | 81 620 | 198 725 | 560 690 |

\* Izmaksu sadalījums ir indikatīvs un var tikt precizēts līguma noslēgšanas gaitā ar EK.

\*\* Finansējums tiks nodrošināts AiM pieejamo līdzekļu ietvaros, savukārt VARAM nepieciešamais finansējums tiks pieprasīts no budžeta resora “74. Gadskārtējā valsts budžeta izpildes procesā pārdalāmais finansējums” 80.00.00 programmas.

***5.2.* *Projekta plānotais finansējums un tā sadalījums VBTAI aktivitātēm***

VBTAI kopējās izmaksas plānotas 125 200 *euro* apmērā, no tām EISI līdzfinansējums – 62 600 *euro,* Latvijas valsts finansējums – 62 600 *euro*. Informatīvā ziņojuma trešajā tabulā norādīts VBTAI izmaksu sadalījums projektā gadu dalījumā.

*Tabula Nr. 3*

VBTAI izmaksu sadalījums projektā\*

|  |  |  |  |  |
| --- | --- | --- | --- | --- |
| **Nr. p.k.** | **Finansējuma avots** | **2021.**  ***euro*** | **2022. *euro*** | **Kopā *euro*** |
| 1. | EISI līdzfinansējums 50 % (avanss 60 % apmērā) | 37 560 | - | 37 560 |
| EISI līdzfinansējums 50 % (gala maksājums 40 % apmērā) | - | 25 040 | 25 040 |
| 2. | Valsts budžeta finansējums 50 % | 62 140 | 460 | 62 600 |
| Valsts budžeta priekšfinansējums EISI līdzfinansējuma gala maksājuma daļai 40 % apmērā | - | 25 040 | 25 040 |
| 3. | Kopējās finansējums | **99 700** | **25 500** | **125 200** |

\* Izmaksu sadalījums ir indikatīvs un var tikt precizēts līguma noslēgšanas gaitā ar EK.

Granta līguma projektu avanss plānots 60 % (37 560 *euro*) apmērā no EISI piešķirtā līdzfinansējuma, kas tiek izmaksāts 30 dienu laikā pēc līguma noslēgšanas (indikatīvi 2021. gada janvārī-martā). Projekts tiks finansēts no 60.06.00 “Eiropas infrastruktūras savienošanas instrumenta (CEF) līdzfinansēto projektu īstenošana (2014-2020)” apakšprogrammas.

Gala maksājums 40 % apmērā (25 040 *euro*) no EISI līdzfinansējuma tiek pārskaitīts pēc projekta aktivitāšu pabeigšanas, pamatojoties uz projekta gala atskaitēm (indikatīvi 2022. gada II ceturksnī). Līdz ar to projekta ieviešanai nepieciešams valsts budžeta priekšfinansējums 40 % apmērā no kopējā EISI līdzfinansējuma. Priekšfinansējumu no valsts budžeta nepieciešams, lai nodrošinātu VBTAI aktivitāšu īstenošanu 2022. gadā.

EISI avansa saņēmējs ir LIA kā projekta vadošais partneris (saņemot avansu, LIA veiks maksājumu partneru budžetā projekta aktivitāšu īstenošanai). Pēc projekta pabeigšanas un attiecināmo izmaksu apstiprināšanas, EISI veiks gala maksājumu LIA saskaņotā atbalsta apjomā, bet LIA veiks maksājumus partneru budžetā. Pēc maksājuma saņemšana no LIA, LM (VBTAI) valsts budžeta priekšfinansējuma atmaksa tiks ieskaitīta valsts pamatbudžeta ieņēmumos.

***5.3.* *Projekta plānotais finansējums un tā sadalījums LIA aktivitātēm***

LIA kopējās izmaksas plānotas 336 202 *euro* apmērā, no tām EISI līdzfinansējums – 168 101 *euro,* Latvijas valsts finansējums – 136 125 *euro* (nodrošina VARAM un AiM), LIA finansējums – 31 976. Informatīvā ziņojuma ceturtajā tabulā norādīts LIA izmaksu sadalījums projektā gadu dalījumā.

*Tabula Nr. 4*

**LIA izmaksu sadalījums projektā\***

|  |  |  |  |  |
| --- | --- | --- | --- | --- |
| **Nr. p.k.** | **Finansējuma avots** | **2021.**  ***euro*** | **2022.**  **(3 mēn.)**  ***euro*** | **Kopā**  ***euro*** |
| 1. | EISI līdzfinansējums 50 % (avanss 60 % apmērā) | 100 861 | - | 100 861 |
| EISI līdzfinansējums 50 % (gala maksājums 40 % apmērā) | - | 67 240 | 67 240 |
| 2. | **Nacionālais finansējums 50 %:** | 129 500 | 38 601 | 168 101 |
| LIA finansējums | 25 000 | 6 976 | 31 976 |
| Valsts budžeta (VARAM) finansējums (pieprasīs no 80.00.00 programmas) | 62 800 | 21 200 | 84 000 |
| Valsts budžeta (AiM) finansējums | 41 700 | 10 425 | 52 125 |
| 3. | LIA priekšfinansējums EISI līdzfinansējumam (40 % apmērā) | 35 000 | 32 240 | 67 240 |
| 4. | Kopējais finansējums | **230 361** | **105 841** | **336 202** |

\* Izmaksu sadalījums ir indikatīvs un var tikt precizēts līguma noslēgšanas gaitā ar EK.

Projekta apstiprināšanas gadījumā VARAM noslēgs līgumu ar LIA par pamatnostādņu 7.4. rīcības virziena minēto VARAM pārziņas aktivitāšu īstenošanu un līdzfinansējuma nodrošināšanu 84 000 *euro* apmērā (pieprasīs no 80.00.00 programmas). Savukārt AiM pārziņas aktivitāšu (pamatnostādņu 7.2. rīcības virziens) īstenošanai LIA slēgs līgumu ik gadu ar CERT.LV par līdzfinansējuma nodrošināšanu 2021. gadā 41 700 *euro* apmērā un 2022. gadā 10 425 *euro* apmērā (kopā projekta periodā 52 125 *euro* apmērā).

Granta līguma projektu avanss plānots 60 % (100 861 *euro*), bet gala maksājums 40 % apmērā (67 240 *euro*) no EISI līdzfinansējuma tiek pārskaitīts pēc projekta aktivitāšu pabeigšanas, pamatojoties uz projekta gala atskaitēm (indikatīvi 2022. gada II ceturksnī).

***5.4.* *Projekta plānotais finansējums un tā sadalījums LPMC aktivitātēm***

LPMC kopējās izmaksas plānotas 99 288 *euro* apmērā, no tām EISI līdzfinansējums – 49 644 *euro,* LPMC finansējums – 49 644 *euro* (nodrošina organizācijai pieejamo līdzekļu ietvaros).

Granta līguma projektu avanss plānots 60 % (29 786 *euro*) apmērā, bet gala maksājums 40 % (19 858 *euro*) apmērā no EISI līdzfinansējuma tiek pārskaitīts pēc projekta aktivitāšu pabeigšanas, pamatojoties uz projekta gala atskaitēm (indikatīvi 2022. gada II ceturksnī). Priekšfinansējumu LPMC aktivitāšu īstenošanai projekta ietvaros nodrošina pats LMPC (organizācijai pieejamo līdzekļu ietvaros).

**6.Turpmākā rīcība**

Ņemot vērā, ka dalība projektā veicina bērnu tiesību aizsardzības nodrošināšanu Latvijā, kā arī uzticību elektroniskajai videi, projekta īstenošanai nepieciešams:

1. atļaut LM un VARAM 2021. un 2022. gadā uzņemties papildu valsts budžeta ilgtermiņa saistības EISI līdzfinansētā projekta īstenošanai un atļaut VBTAI īstenot projektu tā apstiprināšanas gadījumā.
2. projekta īstenošanai atbilstoši noslēgtā granta līguma nosacījumiem papildu nepieciešamo finansējumu (LM (VBTAI) nacionālo līdzfinansējumu un priekšfinansējumu, bet VARAM nacionālo līdzfinansējumu) pārdalīt no 80.00.00 programmas.
3. LM (VBTAI) pēc gala maksājuma saņemšanas no LIA (vadošais partneris) nodrošināt saņemto līdzekļu (valsts budžeta veiktā priekšfinansējuma apmērā) ieskaitīšanu valsts pamatbudžeta ieņēmumos.

|  |  |
| --- | --- |
| Labklājības ministre | Ramona Petraviča |

10.09.2020. 09:20

3881

**Makarovs**, 67782958

vjaceslavs.makarovs@lm.gov.lv

1. https://ec.europa.eu/inea/sites/inea/files/cefpub/c\_2020\_1078\_f1\_annex\_en\_v2\_p1\_1066015.pdf. [↑](#footnote-ref-1)
2. https://ec.europa.eu/inea/en/connecting-europe-facility/cef-telecom/apply-funding/2020-safer-internet. [↑](#footnote-ref-2)
3. Ministru kabineta 2018. gada 17. jūlija noteikumu Nr. 421 “Kārtība, kādā veic gadskārtējā valsts budžeta likumā noteiktās apropriācijas izmaiņas” 35. punkts; “Likums par budžetu un finanšu vadību” 24. panta trešā daļa. [↑](#footnote-ref-3)
4. https://ec.europa.eu/inea/en/connecting-europe-facility. [↑](#footnote-ref-4)
5. https://eur-lex.europa.eu/legal-content/LV/TXT/?uri=CELEX:02013R1316-20180802. [↑](#footnote-ref-5)
6. https://eur-lex.europa.eu/legal-content/LV/TXT/?uri=CELEX:02014R0283-20180802. [↑](#footnote-ref-6)
7. https://eur-lex.europa.eu/legal-content/lv/TXT/?uri=CELEX:32018R1046. [↑](#footnote-ref-7)
8. https://ec.europa.eu/inea/sites/inea/files/cefpub/2020-1\_safer\_internet\_call\_text\_corrigendum.pdf. [↑](#footnote-ref-8)
9. https://eur-lex.europa.eu/legal-content/LV/ALL/?uri=CELEX:52012DC0196. [↑](#footnote-ref-9)
10. https://www.google.com/url?sa=t&rct=j&q=&esrc=s&source=web&cd=2&ved=0ahUKEwj2qLrIiZncAhXmDpoKHXYcBD4QFggwMAE&url=http%3A%2F%2Fec.europa.eu%2Ftransparency%2Fregdoc%2Frep%2F1%2F2012%2FLV%2F1-2012-196-LV-F1-1.Pdf&usg=AOvVaw3qvFqC2LjW6uE-ZLb2Vv4k. [↑](#footnote-ref-10)
11. https://www.google.com/url?sa=t&rct=j&q=&esrc=s&source=web&cd=1&ved=0ahUKEwibuKTAj5ncAhXCh6YKHecsCVAQFggnMAA&url=http%3A%2F%2Fwww.europarl.europa.eu%2Fmeetdocs%2F2009\_2014%2Fdocuments%2Fcom%2Fcom\_com(2011)0556\_%2Fcom\_com(2011)0556\_lv.pdf&usg=AOvVaw3XD2JmdiyTR48l1PHC11Vm. [↑](#footnote-ref-11)
12. https://eur-lex.europa.eu/legal-content/LV/TXT/?qid=1595407811356&uri=CELEX:02011L0093-20111217. [↑](#footnote-ref-12)
13. EU and global data as reported to the National Centre for Missing and Exploited Children (NCMEC). https://www.missingkids.org/gethelpnow/cybertipline. [↑](#footnote-ref-13)
14. U.N. General Assembly, Human Rights Council, Report of the Special Rapporteur on the sale of children, child prostitution and child pornography, 13 July 2009.

    https://www2.ohchr.org/english/bodies/hrcouncil/docs/12session/A.HRC.12.23.pdf. [↑](#footnote-ref-14)
15. Communication from the Commission to the European Parliament, the Council, The European Economic and Social Committee and the Committee of the Regions “EU strategy for a more effective fight against child sexual abuse”, 24.7.2020 COM(2020) 607 final;

    https://ec.europa.eu/home-affairs/sites/homeaffairs/files/what-we-do/policies/european-agenda-security/20200724\_com-2020-607-commission-communication\_en.pdf. [↑](#footnote-ref-15)
16. EK paziņojums Eiropas Parlamentam, Padomei, Eiropas Ekonomikas un sociālo lietu komitejai un Reģionu komitejai COM(2016) 288 final “Tiešsaistes platformas un digitālais vienotais tirgus Eiropas izdevības un uzdevumi”, https://eur-lex.europa.eu/legal-content/LV/TXT/HTML/?uri=CELEX:52016DC0288&from=EN. [↑](#footnote-ref-16)
17. http://polsis.mk.gov.lv/api/file/file5586.doc. [↑](#footnote-ref-17)
18. http://likumi.lv/doc.php?id=260931. [↑](#footnote-ref-18)
19. https://likumi.lv/ta/id/307955-par-planu-nepilngadigo-aizsardzibai-no-noziedzigiem-nodarijumiem-pret-tikumibu-un-dzimumneaizskaramibu-2019-2020-gadam. [↑](#footnote-ref-19)
20. https://www.tm.gov.lv/sites/tm/files/lv\_monitoring\_refugee\_children\_final1.doc. [↑](#footnote-ref-20)
21. https://likumi.lv/doc.php?id=190073. [↑](#footnote-ref-21)
22. http://tap.mk.gov.lv/lv/mk/tap/?pid=40463295&mode=mk&date=2018-10-23. [↑](#footnote-ref-22)
23. https://likumi.lv/ta/id/295569-par-valsts-budzetu-2018-gadam. [↑](#footnote-ref-23)
24. https://likumi.lv/ta/id/310965-par-valsts-budzetu-2020-gadam. [↑](#footnote-ref-24)
25. https://drossinternets.lv/lv/posts/view/diagnostikas-darbs. [↑](#footnote-ref-25)
26. https://drossinternets.lv/lv/info/par-mums. [↑](#footnote-ref-26)
27. https://www.betterinternetforkids.eu/ [↑](#footnote-ref-27)
28. Aktivitāte ir papildinoša un saskaņota ar citu institūciju un organizāciju īstenotajām bērnu medijpratības veicināšanas iniciatīvām, tajā skaitā ar Izglītības un zinātnes ministrijas un Kultūras ministrijas kompetencē esošajiem pasākumiem. [↑](#footnote-ref-28)
29. 2010. gada 30. martā LIA un Valsts policija noslēdza sadarbības līgumu Nr. NS 01-03/2010 par elektronisko ziņojumu par iespējamu prettiesisku saturu interneta vietnēs apstrādi, lai nodrošinātu efektīvu cīņu pret prettiesisku interneta saturu un darbībām internetā. [↑](#footnote-ref-29)